Fuqarolarning xorijga chiqish biometrik pasportini olish uchun Yagona interaktiv davlat xizmatlari portali orqali ariza yuborish bo‘yicha davlat xizmati ko‘rsatishning ma’muriy reglamentini tasdiqlash to‘g‘risida

O‘zbekiston Respublikasi Prezidentining “Aholi va tadbirkorlik subyektlariga davlat xizmatlaridan foydalanishda yanada qulay sharoitlar yaratish, bu borada byurokratik to‘siqlarni qisqartirish bo‘yicha qo‘shimcha chora-tadbirlar to‘g‘risida” 2021-yil 23-martdagi PF-6191-son hamda “Davlat xizmatlari ko‘rsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari to‘g‘risida” 2021-yil 24-iyuldagi PF-6269-son farmonlariga muvofiq Vazirlar Mahkamasi qaror qiladi:
 1. O‘zbekiston Respublikasi Prezidentining “Aholi va tadbirkorlik subyektlariga davlat xizmatlaridan foydalanishda yanada qulay sharoitlar yaratish, bu borada byurokratik to‘siqlarni qisqartirish bo‘yicha qo‘shimcha chora-tadbirlar to‘g‘risida” 2021-yil 23-martdagi PF-6191-son Farmoniga muvofiq:
 xorijga chiqish biometrik pasportini rasmiylashtirish uchun ariza-anketani va davlat boji to‘lovini elektron tarzda Yagona interaktiv davlat xizmatlari portali orqali qabul qilish imkonini yaratish;
 fuqarolarning doimiy (vaqtincha) ro‘yxatdan o‘tgan joyidan qat’i nazar xorijga chiqish biometrik pasportini rasmiylashtirish eksterritorial tamoyil asosida amalga oshirilishi belgilanganligi ma’lumot uchun qabul qilinsin.
 2. Quyidagilarni nazarda tutuvchi Fuqarolarning xorijga chiqish biometrik pasportini olish uchun Yagona interaktiv davlat xizmatlari portali orqali ariza yuborish bo‘yicha davlat xizmati ko‘rsatishning ma’muriy reglamenti ilovaga muvofiq tasdiqlansin:
 fuqarolarning xorijga chiqish biometrik pasportini olish uchun elektron murojaat qilish bo‘yicha arizalarni avtomatlashtirilgan tizim orqali qabul qilish tartibi;
 avtomatlashtirilgan tizimga kiritilgan ma’lumotlarga ishlov berish, saqlash va ulardan foydalanish hamda murojaatning holatini monitoring qilish;
 avtomatlashtirilgan tizim doirasida jalb etilgan vazirlik va idoralarning axborot tizimlari o‘rtasida o‘zaro ma’lumot almashish tartibi;
 jismoniy shaxslarning elektron talabnomalarini identifikatsiya qilish hamda tegishli statistik ma’lumotlarni shakllantirish va monitoring qilish.
 3. Belgilansinki:
 fuqarolarning xorijga chiqish biometrik pasportini olish uchun elektron murojaat qilish, elektron shaklda dastlabki ariza yuborish bo‘yicha davlat xizmatini ko‘rsatish, fuqaroning o‘z xohishiga ko‘ra ichki ishlar organlari migratsiya va fuqarolikni rasmiylashtirish bo‘limlari yoki O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) yoxud davlat xizmatlari markazlari orqali amalga oshiriladi;
 arizaga kiritilgan ma’lumotlarning haqqoniyligi axborot tizimlari yordamida avtomatik ravishda tekshiriladi va kiritilgan ma’lumotlarning to‘g‘riligi tasdiqlangach, ariza beruvchi tomonidan qonunchilik hujjatlarida belgilangan tartibda to‘lovlar YIDXP orqali elektron tarzda amalga oshiriladi;
 fuqarolarning xorijga chiqish biometrik pasportini olish uchun elektron shaklda dastlabki arizaga ilova qilinadigan hujjatlar fuqaroning o‘z xohishiga ko‘ra ichki ishlar organlari migratsiya va fuqarolikni rasmiylashtirish bo‘linmalari yoki davlat xizmatlari markazlariga YIDXP orqali yuborilishi mumkin.
 4. O‘zbekiston Respublikasi Ichki ishlar vazirligi Adliya vazirligi huzuridagi Davlat xizmatlari agentligi, Vazirlar Mahkamasi huzuridagi Davlat personallashtirish markazi, Axborot texnologiyalari va kommunikatsiyalarini rivojlantirish vazirligi bilan birgalikda bir oy muddatda xorijga chiqish biometrik pasportini olish uchun elektron murojaat qilish, elektron shaklda dastlabki ariza yuborish hamda onlayn to‘lovlarni amalga oshirish bo‘yicha davlat xizmatining YIDXP orqali ko‘rsatilishini ta’minlash uchun zarur bo‘lgan axborot tizimlari o‘zaro integratsiya qilinishini ta’minlasin.
 5. O‘zbekiston Respublikasi Ichki ishlar vazirligi Axborot texnologiyalari va kommunikatsiyalarini rivojlantirish vazirligi, Adliya vazirligi, Mudofaa vazirligi, Vazirlar Mahkamasi huzuridagi Davlat personallashtirish markazi hamda boshqa davlat organlari bilan birgalikda bir oy muddatda YIDXP orqali taqdim etiladigan elektron shakldagi dastlabki arizaga O‘zbekiston Respublikasi Prezidentining 2018-yil 26-dekabrdagi PQ-4079-son qarori bilan tasdiqlangan O‘zbekiston Respublikasi fuqarolarining xorijga chiqish tartibi to‘g‘risidagi nizomning 18-bandida ko‘rsatilgan hujjatlarni ilova qilish uchun zarur bo‘lgan axborot tizimlari o‘zaro integratsiya qilinishini ta’minlasin.
 6. O‘zbekiston Respublikasi Adliya vazirligi:
 davlat organlari va boshqa tashkilotlar tomonidan davlat xizmati ko‘rsatishning belgilangan tartibiga rioya etilishi bo‘yicha ularning faoliyati yuzasidan, shu jumladan, YIDXP orqali doimiy nazorat o‘rnatsin; 
 ushbu qaror bilan tasdiqlangan davlat xizmati ko‘rsatish bo‘yicha ma’muriy reglamentning talablarini buzganlik uchun davlat organlari va boshqa tashkilotlar mansabdor shaxslariga nisbatan belgilangan tartibda ma’muriy jazolar qo‘llasin.
 7. O‘zbekiston Respublikasi Ichki ishlar vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 8. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov va O‘zbekiston Respublikasi adliya vaziri R.Q. Davletov zimmasiga yuklansin.
 1. Mazkur Ma’muriy reglament fuqarolarga (keyingi o‘rinlarda — ariza beruvchilar) O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali fuqarolarning xorijga chiqish biometrik pasportini olish uchun Ichki ishlar vazirligi migratsiya va fuqarolikni rasmiylashtirish bo‘linmalari yoki davlat xizmatlari markazlariga (keyingi o‘rinlarda — vakolatli organ) ariza yuborish bo‘yicha davlat xizmati (keyingi o‘rinlarda — davlat xizmati) ko‘rsatish tartibini belgilaydi.
 2. Ushbu Ma’muriy reglament fuqarolarning xorijga chiqish biometrik pasportini olish uchun elektron murojaat qilish bo‘yicha arizalarni avtomatlashtirilgan tizim orqali qabul qilish, ko‘rib chiqish jarayonida tizim ishtirokchilarining muayyan vazifalarini belgilaydi, xususan: 
 avtomatlashtirilgan tizimga kiritilgan ma’lumotlarga ishlov berish, saqlash va ulardan foydalanish hamda murojaatning holatini monitoring qilish;
 avtomatlashtirilgan tizim doirasida jalb etilgan vazirlik va idoralarning axborot tizimlari o‘rtasida o‘zaro ma’lumot almashish;
 jismoniy shaxslarning elektron talabnomalarini identifikatsiya qilish; 
 tegishli statistik ma’lumotlarni shakllantirish va monitoring qilish.
 3. Fuqarolarning xorijga chiqish biometrik pasportini olish uchun Yagona interaktiv davlat xizmatlari portali orqali ariza yuborishi mazkur Ma’muriy reglamentga 1-ilovaga muvofiq sxema asosida amalga oshiriladi.
 4. Ariza beruvchi fuqarolarning xorijga chiqish biometrik pasportini olish masalasi yuzasidan o‘z xohishiga ko‘ra vakolatli organga o‘zi kelib murojaat etadi yoki YIDXPda ro‘yxatdan o‘tgan holda elektron tarzda murojaat qiladi.
 5. Ariza beruvchi YIDXP orqali fuqarolarning xorijga chiqish biometrik pasportini olish bo‘yicha murojaat etganda, ushbu Ma’muriy reglamentga 2-ilovaga muvofiq elektron shakldagi so‘rovnomani to‘ldiradi hamda O‘zbekiston Respublikasi Prezidentining 2018-yil 26-dekabrdagi PQ-4079-son qarori bilan tasdiqlangan O‘zbekiston Respublikasi fuqarolarining xorijga chiqish tartibi to‘g‘risidagi nizomning 18-bandida ko‘rsatilgan hujjatlar ilova qilinadi.
 16 yoshga to‘lmagan fuqaroning xorijga chiqish biometrik pasportini olish bo‘yicha murojaat uning ota-onasi yoki vasiy (homiy) tomonidan amalga oshiriladi va ushbu Ma’muriy reglamentga 3-ilovaga muvofiq elektron shakldagi so‘rovnomani to‘ldiradi hamda O‘zbekiston Respublikasi Prezidentining 2018-yil 26-dekabrdagi PQ-4079-son qarori bilan tasdiqlangan O‘zbekiston Respublikasi fuqarolarining xorijga chiqish tartibi to‘g‘risidagi nizomning 18-bandining ikkinchi — to‘rtinchi, yettinchi — o‘ninchi xatboshilarida ko‘rsatilgan hujjatlar ilova qilinadi.
 6. So‘rovnomaga kiritilgan ma’lumotlarning haqqoniyligi axborot tizimlari yordamida avtomatik ravishda tekshiriladi.
 7. Avtomatlashtirilgan tizim orqali so‘rovnomaga kiritilgan ma’lumotlarning to‘g‘riligi tasdiqlangach, ariza beruvchi tomonidan qonunchilik hujjatlarida belgilangan tartibda YIDXP orqali to‘lovlar elektron tarzda amalga oshiriladi.
 8. Davlat xizmati uchun to‘lovlar ariza beruvchi tomonidan uch kun muddatda amalga oshirilishi mumkin.
 Davlat xizmati ko‘rsatilgani uchun to‘lovlar amalga oshirilganligi axborot-kommunikatsiya tizimlari orqali tasdiqlanadi.
 9. To‘lov muvaffaqiyatli o‘tgandan so‘ng, fuqarolarning xorijga chiqish biometrik pasportini olish bo‘yicha shakllantirilgan so‘rovnoma, xorijga chiqish biometrik pasportini rasmiylashtirish va berish avtomatlashtirilgan axborot tizimiga kelib tushadi.
 10. So‘rovnomada xatolik aniqlanganida, vakolatli organ tomonidan bir ish kuni ichida murojaat etuvchiga so‘rovnomadagi xatoliklarni bartaraf etish uchun besh ish kuni muddat berilganligi to‘g‘risida xabarnoma yuboriladi (elektron pochta orqali yoki SMS-xabarnoma, bunda SMS-xabarnoma uchun to‘lov so‘rovnomada ko‘rsatilgan telefon raqamining hisobidan yechiladi).
 Belgilangan muddat ichida so‘rovnomadagi xatoliklar bartaraf etilmagan taqdirda so‘rovnoma avtomatik ravishda rad etiladi.
 11. Fuqarolarning xorijga chiqish biometrik pasporti olish yuzasidan tekshiruv natijalari haqida hamda tayyor bo‘lgan xorijga chiqish biometrik pasportini olib ketishi mumkinligi haqida ariza beruvchiga bir ish kunida xabar yuboriladi (elektron pochta orqali yoki SMS-xabarnoma yuboriladi).
 12. To‘lovlar belgilangan muddatda amalga oshirilmagan taqdirda (to‘lov to‘liq amalga oshirilmagan taqdirda qisman to‘langan to‘lov summasi ariza beruvchiga qaytarilmaydi) so‘rovnoma avtomatik ravishda rad etiladi.
 13. YIDXP orqali xorijga chiqish biometrik pasportini olish masalasi yuzasidan shakllantirilgan elektron so‘rovnomaga tegishli xabarnomani olganidan so‘ng, fuqarolik pasporti yoki identifikatsiyalovchi kartasi yoxud tug‘ilganlik to‘g‘risidagi guvohnoma bilan vakolatli organga murojaat etadi.
 14. Ariza beruvchiga fuqarolarning xorijga chiqish biometrik pasporti O‘zbekiston Respublikasi Prezidentining 2018-yil 26-dekabrdagi PQ-4079-son qarori bilan tasdiqlangan O‘zbekiston Respublikasi fuqarolarining xorijga chiqish tartibi to‘g‘risidagi nizomning 25-bandi talablariga muvofiq taqdim etiladi.
 15. Davlat xizmati ko‘rsatilgani uchun “Davlat boji to‘g‘risida”gi O‘zbekiston Respublikasining Qonunida belgilangan miqdorda davlat boji undiriladi.
 Undirilgan davlat bojlari quyidagi tartibda taqsimlanadi:
 11,75 foizi — Axborot-kommunikatsiya texnologiyalarini rivojlantirish jamg‘armasining elektron hukumat va raqamli iqtisodiyotning idoralararo loyihalarini moliyalashtirish bo‘yicha maxsus hisobvarag‘iga o‘tkaziladi;
 10 foizi — O‘zbekiston Respublikasi Adliya vazirligining Davlat xizmatlarini rivojlantirish jamg‘armasiga o‘tkaziladi;
 60 foizi — Vazirlar Mahkamasi huzuridagi Davlat personallashtirish markazining budjetdan tashqari hisobvarag‘iga o‘tkaziladi;
 qolgan mablag‘lar — O‘zbekiston Respublikasi Davlat budjetiga o‘tkaziladi.
 Ariza beruvchilar davlat xizmatlaridan foydalanish uchun YIDXP orqali murojaat etganda, undiriladigan to‘lov davlat bojining 90 foizi miqdorida to‘lanadi.
 16. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, amalga oshirilgan to‘lov summasi ariza beruvchiga qaytarilmaydi.
 17. O‘zbekiston Respublikasi Adliya vazirligi, Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari va Davlat xizmatlari markazlari mazkur Reglament talablari ijrosi bo‘yicha davlat organlari va boshqa tashkilotlarning faoliyatini, shu jumladan YIDXP orqali doimiy nazorat va monitoring qilib boradi.
 18. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin.
 19. Mazkur Ma’muriy reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.